Iltalehden tietojen mukaan KHL:n supertähti Ilja Kovaltshuk haluaa palata NHL:ään.

Pietarin SKA:n tähtihyökkääjä Ilja Kovaltshuk pyrkii takaisin NHL:ään. JUSSI ESKOLA

Iltalehden luotettavasta lähteestä saaman tiedon mukaan Kovaltshuk on kertonut SKA:n seurajohdolle halustaan palata NHL:ään kaudelle 2016–2017 – eli hän pelaisi KHL:ssä enää ensi kauden.

Kovaltshuk lopetti NHL-uransa täysin yllättäen kesällä 2013 kesken 15-vuotisen Devils-sopimuksen. Hän perusteli päätöstään perhesyillä ja siirtyi Pietariin, jossa hänestä tuli koko KHL:n kallispalkkaisin pelaaja (noin 15 miljoonaa euroa vuodessa).

Samalla hänet valjastettiin uuden ja uljaan KHL:n vetonaulaksi. KHL osoitti pystyvänsä houkuttelemaan venäläisiä NHL-tähtiä.

Siirtoon vaikuttivat myös Sotshin olympialaiset, sillä Kovaltshukin lopettaessa NHL-uransa ei ollut vielä varmuutta NHL-pelaajien osallistumisesta olympialaisiin. Isänmaalliseksi luonnehdittu Kovaltshuk halusi varmistaa pääsynsä edustamaan Venäjää.

Puolivälierätappioon Suomelle päättyneet olympialaiset ovat nyt takana, ja KHL on ajautunut talouspakotteiden ja ruplan romahduksen myötä kriisiin. Useat seurat ovat vaikeuksissa, eikä SKA:llakaan ole helppoa, vaikka se on Gazpromin rahoittamana liigan rikkain.

Tiettävästi Kovaltshukin yksi keskeinen motiivi NHL:ään palaamisessa on juuri raha. Hänen 15-vuotisen Devils-pestinsä arvo oli sata miljoonaa dollaria.

Kovaltshukin lähtö KHL:stä – ironisesti kesken SKA-sopimuksen – olisi taas osoitus KHL:n alamäestä. Kovaltshukin lähtö on yhden Atlantin konkurssiakin pahempi imagotappio.

Kovaltshukin paluu NHL:ään ei kuitenkaan ole ongelmaton, sillä hän häipyi kesken voimassa olleen sopimuksen. Siksi takaisin NHL:ään pääseminen edellyttää hyväksyntää kaikilta 30 NHL-organisaatiolta.

Kovaltshuk saa oikeuden pelata NHL:ssä ilman kaikkien seurojen hyväksyntää vasta vuonna 2018, kun hän täyttää 35 vuotta.

Iltalehti kysyi viime kesänä Kovaltshukilta NHL:ään palaamisen mahdollisuudesta.

– No, katsotaan, tähtihyökkääjä tokaisi.